En mand er i nat død, efter at han blev ramt af skud i hovedet og i den ene side af kroppen i aftes, oplyser Københavns Politi.

- Manden er endnu ikke identificeret, siger central efterforskningsleder Kenneth Jensen.

Manden sad i en bil på Peter Bangs Vej på Frederiksberg, da han blev ramt omkring klokken 23 i aftes. To personer blev efterfølgende anholdt på Roskildevej ikke langt fra gerningsstedet, men politiet kan endnu ikke sige, om de har forbindelse til skyderiet.

Læs også : Mand ramt af skud på Frederiksberg

- Vi er ved at stykke puslespillet sammen. Umiddelbart kan vi stykke sammen, at der også er skudt fra forurettedes bil mod en anden bil, der så er kørt herfra, sagde efterforskningsleder Kenneth Jensen.

Det er uvist, om der var flere personer i offerets bil, da han blev skudt.

Politiet har ikke fundet gerningsvåbnet, men "vi antager, at der er tale om en pistol", oplyser efterforskningslederen.

Der var en række vidner til skudepisoden, som politiet afhører. Vidnerne har indtil videre fortalt, at der er blevet afgivet mindst to skud.